
 15.9.2021
 BG
 Официален вестник на Европейския съюз
 L 325/24
 РЕГЛАМЕНТ ЗА ИЗПЪЛНЕНИЕ (ЕС) 2021/1475 НА КОМИСИЯТА
 от 14 септември 2021 година
 за разширяване на обхвата на окончателното антидъмпингово мито, наложено с Регламент за изпълнение (ЕС) 2019/915 върху вноса на някои видове алуминиево фолио на ролки с произход от Китайската народна република, за да бъде обхванат и вносът на някои видове алуминиево фолио на ролки, изпращано от Тайланд, независимо дали е декларирано с произход от Тайланд
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13 от него,
 като има предвид, че:
 1. ПРОЦЕДУРА
 1.1. Предишно разследване и съществуващи мерки
 (1)
 През март 2013 г. след антидъмпингово разследване („първоначалното разследване“) с Регламент за изпълнение (ЕС) No 217/2013 (2) Съветът наложи окончателно антидъмпингово мито върху вноса на някои видове алуминиево фолио на ролки („малки ролки“) с произход от Китайската народна република (КНР). Мерките бяха под формата на адвалорно мито в размер от 14,2 % до 35,6 %.
 (2)
 През юни 2019 г. с Регламент за изпълнение (ЕС) 2019/915 (3) Европейската комисия („Комисията“) запази окончателните мерки („действащите мерки“) след провеждане на преглед с оглед изтичане на срока на действие на мерките съгласно член 11, параграф 2 от основния регламент („разследването в рамките на прегледа“).
 1.2. Искане
 (3)
 Съгласно член 13, параграф 3 и член 14, параграф 5 от основния регламент Комисията получи искане за разследване на евентуалното заобикаляне на антидъмпинговите мерки, наложени върху вноса на някои видове алуминиево фолио на ролки с произход от КНР, чрез внос от Тайланд, независимо дали е деклариран с произход от Тайланд, и за въвеждане на регистрационен режим за този внос.
 (4)
 Искането е подадено на 9 ноември 2020 г. Заявителят поиска анонимност както на етапа на подаване на заявлението, така и по време на разследването. Заявителят надлежно обоснова исканията си, които бяха приети от Комисията, тъй като тя счете, че са налице достатъчно основания за запазване на неговата самоличност в тайна.
 (5)
 В искането се съдържаха достатъчно доказателства, че след налагането на мерките по отношение на малките ролки е настъпила промяна в схемите на търговия, включващи износа от Китайската народна република и Тайланд за Съюза. Изглежда че, тази промяна се дължи на изпращането на малки ролки през Тайланд до Съюза, след като са преминали комплектуване в Тайланд. Искането съдържаше и достатъчно доказателства, че въпросното комплектуване представлява заобикаляне на мерките, тъй като китайските части представляват над 60 % от общата стойност на комплектувания продукт, а добавената стойност по време на комплектуването е под 25 % от производствените разходи.
 (6)
 Освен това искането съдържаше достатъчно доказателства, че описаната по-горе практика е намалила коригиращия ефект на съществуващите антидъмпингови мерки както по отношение на количествата, така и по отношение на цените. Наред с това имаше достатъчно доказателства, че цените на малките ролки, изпращани от Тайланд, са дъмпингови спрямо предварително определената нормална